
ביקורת טקסט 
צבי ויינגרטן
שיח לשבת ויצא
אחת מהשאלות שמקבלות הוכחה מבודחת מפרשת ויצא היא השאלה ממתי נהגו ישראל ללכת עם שטריימלים – כשהתשובה היא שכאן נרמז שכבר יעקב הלך עם שטריימל, הרי כתוב "ויצא יעקב" – וכי יעלה על דעתך שיעקב יצא לאנשהו בלי שטריימל???

ההוכחה המעגלית הנ"ל מצביעה על שתי חולשות של האדם בכלל והאדם הדתי בפרט: 

1. אנכרוניזם: השלכה של המציאות הקונקרטית על העבר.

2. קיום זהות: אם אדם מוגדר בצורה מסוימת אזי כל מעשה שיעשה חייב להיות תואם את הזהות שייחסנו לו.

במקרה זה, ההנחה היא שמכיוון שיהודים הולכים בצורה מסוימת בסיטואציה היסטורית מסוימת (שטריימל/כיפה/חליפה/טלאי צהוב), או עושים דברים מסוימים בסיטואציה היסטורית מסוימת (מגדלים פאות/אוכלים מצה שמורה/מתפללים שלוש פעמים ביום) אז כנראה שכך היה מקדמת-דנה. אבל הדבר נכון לא רק לנושאים דתיים, ולפעמים הוא עולה גם ביחס לשאלות של מוסר, של תפיסות חברתיות וכו'. המהפכה התעשייתית ועקבותיה לימדו אותנו על ההפרדה בין "עכשיו" ל"פעם" באופן הרבה יותר ברור. יש את אלו שרואים בסיטואציה העכשווית, על תפיסותיה המוסריות והתפתחויותיה הטכנולוגיות, סיטואציה עדיפה אובייקטיבית מההיסטוריה שלפנינו – אינני טוען כך (לפחות לא בדיון הנוכחי) ברצוני רק להדגיש את הפער.

נקודת הנפץ הזו נמצאת בחיכוכים רבים סביב התנ"ך והיחס לחז"ל בכלל. יש את אלו מאנשי שלומנו שבוחרים ברצון רב בשתי החולשות ביחס לדמויות התנ"כיות וצובעים את כל מעשיהם בוורוד הנוסטלגי או בלבן הנקי והטהור. ומנגד יש כאלו שבחלו בהיסטוריה ומסתכלים עליה במבט ביקורתי ואפילו מתנשא.

השאלות המוטחות בכת השנייה מתוך העמדה הדתית (ורק ממנה אנו פונים) קשות מנשוא – האמנם זוהי המטרה שלשמה אנו קוראים את דבריהם ומעשיהם? האם זכותנו ההיסטורית היא אליטיסטיות על פני העבר? והאם אנו רואים את הפסול שדורות אחרונים יראו, כשיבחנו אותנו תחת אותה זכוכית מגדלת מתנשאת? אך מעל לכל אלו, האם אין לנו שמץ של ביקורתיות עצמית? האמנם לא הייתה לאלו כל קנה מידה מוסרי שיבחנו תחת שבטו את מעשיהם? החשדנות שמטווה דרך זו מצויה גם בעוכריה.

מנגד, גם על המבט הדתי והמתחסד יש לא מעט ביקורת, כשבעיקרה, הניתוק של הקורא מהטקסט – זאת משום שהטקסט, לא פעם, מנוגד מהותית לטענות היושר והצדק. הוכחה לכך ניתן למצוא בהתרחקות העקבית של הדת מהטקסט – התרחקות שמצוינת באופן נפלא באמרה שבחור ישיבה יודע את התנ"ך דרך הציטוטים בגמרא, ואת הגמרא הוא למד מהציטוטים בטורי זהב. העיניים שלנו אינן זכּות מספיק בכדי לקרוא את הספרים אותם אנו מחויבים ללמוד, וכל שנותר לנו הוא ללמוד אותם דרך דברי המאוחרים להם. אך כאן חוזרת השאלה הראשונה שנשאלה כלפי הכת השנייה – האמנם זוהי המטרה שלשמה אנו קוראים את דבריהם ומעשיהם? האם כל אקט דתי שלנו נועד להיות טקס ותו לא?

אנו מוצאים שחכמים שונים לא מנעו את שבט ביקורתם מאבותינו – כך, למשל, מתעוררת ביקורתו של ר' אבא בר כהנא על יעקב כאשר חרה אפו ברחל, ביקורתו של רשב"י על רחל במעשה הדודאים, וביקורתו של ר' חננא בר יצחק על דוד בפַייסו את יהונתן. דוגמאות אלו, מרפרוף קל בדברי בראשית רבה על הפרשה מעידים שחכמים לא נמנעו מלבקר את אישי התנ"ך ולהפך, היושרה לא אפשרה את הנתק הזה בינם לבין הטקסט המקראי – נתק שאינו אמין ואינו נכון.

מנגד, קשה לראות בביקורת הזו ביקורת מוחקת – אמנם, גם אם נענשו האבות על מעשיהם (ולאורך המדרש על הפרשה מצדיקים חכמים שונים את קבורתה של רחל שלא-לצד-יעקב בחטאים שונים), הרושם שמתקבל אינו של הזדקרות האף ומחיקת העבר אלא להפך – התקרבות אליו, הזדהות עמו וניסיון ללמוד מכל המתרחש בו. 

קשרי המשפחה של בית יעקב הם אולי הנושא הכי מעורר של שאלות וביקורת והם מזמינים אותנו כל שנה לבחינה מחודשת. אותותיה של בחינה ביקורתית זו מופיעים מאות שנים לפני תחילת כתיבת ספרות חז"ל – בספר היובלים, קודם לכן בספרות הנביאים וייתכן שכבר נרמזת הביקורת במספר ציוויים שבתורת משה. הספרות החז"לית לא דיכאה תהליך זה ולהפך – היא הפרתה והרחיבה אותו, באופן שקודמיהם כלל לא היו מעיזים. ברור שפרסומם של דברים נגע לסיטואציה ההיסטורית ולמטען הדתי של החברה – כמו שנהיר לכל שההצטמצמות היא חלק ממטען קונקרטי של היחס לדת, להיסטוריה ולתורה. ואולם כחברה כמעט סגורה, וכאנשים שמחפשים את התורה בחיי הפרט שלהם – משמעות התהליך שונה ואולי אף מסוכנת. 

